Nuwe Mej. SA oor kroon, drome vir SALalela Mswane is as Mej. Suid-Afrika 2021 gekroon. (Foto: Verskaf) Lalela Mswane, die 24-jarige skoonheid van KwaSokhulu, Richardsbaai in KwaZulu-Natal, en die splinternuwe Mej. Suid-Afrika-kroondraer, het Sondagoggend op ŉ mediakonferensie in Kaapstad gesê sy is “dankbaar” vir die nuwe rol wat sy nou vervul. Sy is Saterdagaand tydens ŉ glansgeleentheid by die Grand Arena by die GrandWest Casino in Kaapstad as die nuwe Mej. Suid-Afrika aangewys. Moratwe Masima en Zimi Mabunzi het die res van die topdrie uitgemaak en was ook op die mediakonferensie teenwoordig saam met Dan Plato, burgemeester van Kaapstad. Mswane, ŉ danser en model, is nie net ŉ mooi gesiggie nie en het ŉ regsgraad verwerf aan die Universiteit van Pretoria. Sy sê sy het lank gewag vir die geleentheid om as Mej. SA ŉ verskil in die land te maak. “Ek verstaan die verantwoordelikheid wat met hierdie rol gepaard gaan en die gewigtige taak wat voor my lê, maar ek is vasberade om myself en alle Suid-Afrikaners trots te maak,” het Mswane gesê. Lalela Mswane. (Foto: Hanri Human) Sy beplan om haar veral op die werkloosheidsyfer in Suid-Afrika toe te spits en sê sy sal graag die minister van arbeid en indiensneming, Thulas Nxesi, wil ontmoet om maniere te bespreek om die groeiende werkloosheidsyfers te takel. “Ek besef dat dit ŉ enorme taak is, maar dit is belangrik dat ons veral die entrepreneursvaardighede van jongmense in die land ontwikkel en sodoende geleenthede en bemagtiging skep. Dit gaan uiteraard baie moeilik wees, maar ek is gereed om my beste te doen om dié reusetaak aan te pak.” Sy het gesê sy het tydens die reis na die kroon met tye in haar eie vermoë getwyfel, maar dat sy vrede in gebed gevind het. “Ek het ook geweet dat enigiets wat vir my bestem is, nie van my af weggeneem kan word nie en dit het vrede in my hart geplaas. Enigiets wat joune is, sal jou nie verbygaan nie.” Dit was die eerste keer in Mej. SA se geskiedenis dat die topdrie slegs uit swart deelnemers bestaan het. “Dit is ongelooflik om geskiedenis te maak en moet my nie verkeerd verstaan nie, ek is uiteraard baie trots. Dit is egter belangrik dat ons nie moet vergeet van die ongelooflike platform wat ons gebied is en dat dit nie net oor ras gaan nie – elke klein dogtertjie behoort hulself in ons gesigte te herken, ongeag van hulle kleur,” het sy gesê. Moratwe Masima, Lalela Mswane en Zimi Mabunzi het geskiedenis gemaak deur die eerste topdrie in die mej. SA-kompetisie te word wat slegs uit swart deelnemers bestaan. (Foto: Verskaf) Sy het skertsend bygevoeg dat haar familie en vriende amper meer opgewonde is oor haar aanwysing as die nuwe Mej. SA as wat sy is. “Enigiemand wat my ken, sal weet dat ek hierdie droom al vir die langste tyd koester en om uiteindelik my droom te kon bewaarheid, is ongelooflik verby. Ek laat ŉ lewe van selfsugtigheid agter en betree ŉ lewe waar ek my land en landgenote gaan dien.” Mswane wen ŉ pryspakket en borgskappe ter waarde van meer as R4 miljoen.